Amning, læs om amning på BabyXplore\nModermælken er den bedste ernæring for dit lille barn. Modermælken indeholder præcis de næringsstoffer og i den mængde, dit barn har brug for. Derudover indeholder modermælken vigtige antistoffer og beskytter derfor barnet imod børne- og infektionssygdomme i barnets første måneder. Modermælk kan endog forsinke og forebygge allergi!\nSundhedsstyrelsen anbefaler, at man, så vidt det er muligt, udelukkende ammer sit barn de første 6 måneder af barnets liv. Herefter kan man langsomt gå over til mere fast føde.\nAlle børn er født med en sutterefleks, og det betyder, at barnet allerede fra starten vil søge brystet. Det er vigtigt, at barnet får ordentligt fat, når du starter amningen. Hele det brune område rundt om brystvorten skal være ude af syne (med mindre du har et stort brunt område), så selve brystvorten ligger langt tilbage i barnets mund. Barnets læber skal være godt krænget tilbage, og med det bageste af tungen kan barnet nu presse brystvorten op mod ganen og herefter pumpe mælken ud ved hjælp af kæber og tunge.\nI begyndelsen vil du sikkert være usikker, hvis det er dit første barn, og det er da heller ikke altid lige let i starten. Det kræver ofte stor tålmodighed og mange forsøg, inden det lykkes. Det er bedst at lægge barnet til kort tid efter fødslen. Hvis ikke det lykkes, må du forsøge igen, når barnet viser tegn på, at det har lyst. Det er vigtigt, at du har ro omkring dig, indtil du og barnet mestrer amningen til fulde.\nNår barnet har rigtigt fat, skal du sørge for, at brystet bliver helt tømt, før du eventuelt skifter over til det andet. Derved undgår du mælkeknuder og brystbetændelse, og derudover sikrer du, at dit barn får den fede mælk. Når du starter med at amme, vil den første mælk nemlig være mere tørstslukkende, mens den sidste mælk i brystet vil være mere fed.\nSørg for at du sidder behageligt, mens du ammer. Det kan tage lang tid at amme, så læg evt. nogle puder under armen, så du får så meget hvile som muligt. Det er også vigtigt, at du sidder rigtigt i forhold til barnet. Du skal sørge for, at barnet ikke skal dreje hovedet for at få fat, og nakken skal være let tilbagelagt, så næsen er fri. Du kan sagtens ligge ned og amme med en pude under armen - det kan være en stor fordel om natten! Spørg personalet til råds, mens du er på hospitalet, så du får den bedst mulige start på amningen.\nSørg for at få masser af hvile, da amning er meget trættende - sov eventuelt når barnet sover - og drik rigeligt med væske.\nDu vil sikkert ind imellem spekulere på, om du har mælk nok, men som oftest vil dine spekulationer være ubegrundede. Heldigvis går udbud og efterspørgsel som regel op i en højere enhed - jo oftere du lægger dit barn til, jo mere mælk vil du producere. Det er dog ikke helt ualmindeligt, at der opstår problemer med amningen af den ene eller anden art...\nDe fleste kvinder vil nok opleve, at der løber mælk ud af brysterne i løbet af den periode barnet ammes. Det kan især ske, hvis der er gået flere timer siden sidste amning i forhold til normalt. Dine bryster vil blive fyldte med mælk, og på et tidspunkt vil det sikkert løbe ud. Mange oplever også, at det bryst, der ikke ammes, begynder at løbe, når barnet bliver lagt til. Det er derfor en god idé at bruge ammeindlæg. Ammeindlæg kan købes i de fleste dagligvarebutikker, i Matas, på apoteket og i butikker, der sælger børnetøj og -udstyr.\nDer findes flere forskellige typer ammeindlæg på markedet. Hvis du har problemer med en type, kan du altid prøve med en anden, der måske er mere behagelig for dig. Sørg for at skifte ammeindlæg ofte uanset type.


Alliance tiltrækker akademikere til Kalundborg | TV2 ØST\nAlliance tiltrækker akademikere til Kalundborg\nEn stærk alliance har formet sig i Kalundborg. Rekrutteringsalliancen, som den hedder, skal skaffe flere akademikere til byens virksomheder. Deres rekrutteringsmetode har vist sig at være meget effektiv.\nDen nye rekrutteringsalliance i Kalundborg er en stor succes. På bare et år er det lykkedes at tiltrække flere akademikere til kommunen.\n20. sep 2016, kl. 05:53\nDet er lykkedes at tiltrække flere akademikere til Kalundborg.\nSidste år så en ny rekrutteringsalliance i Kalundborg dagens lys. Den bestod af virksomheder, Jobcenter Kalundborg, Kalundborgegnens Erhvervsråd, Kalundborg Kommune og A-kasser, og formålet var at indgå et stærkt samarbejde for at sikre arbejdskraft til virksomheder i Kalundborg Kommune.\nOg det ser ud til, at den nye rekrutteringsalliance virker efter hensigten. Det er nemlig lykkedes at tiltrække flere akademikere til byen til stor tilfredshed for Novo Nordisk, der beskæftiger 3.400 mennesker i Kalundborg.\n- Projektet har bidraget til at skabe en øget opmærksomhed omkring Kalundborg som et industrielt hotspot for vækst og udvikling både i og uden for landets grænser. Konkret har samarbejdet i Kalundborg Rekrutteringsalliance på knap et år formået at halvere antallet af åbne stillinger målrettet akademikere og at besætte en række såkaldt 'hard-to-fill' stillinger i Novo Nordisks produktion her i Kalundborg, siger Michael Hallgren til avisen.\nModel skal udbredes\nDen nye alliance er så stor en succes, at parterne nu vil have gjort Kalundborg-modellen landsdækkende.\n- Vi har skabt en model, som andre provinskommuner med fordel kan bruge. Vi har åbnet akademikernes øjne for det meget spændende arbejdsmarked, vi har i kommunen, og nu kommer de hertil for at tage arbejde, leve og bo, siger Martin Damm (V), borgmester i Kalundborg Kommune.


Placeringen af Ungespot en politisk mareridtshistorie\n02/12/2021 KL. 19:10\nDu kan sige til de unge, at de ikke får et Ungespot i Byparken i Rønde, men du kan ikke udelukke unge fra at komme i Byparken, når skoven springer ud.\nMorten Siig Henriksen (SF) har hele tiden været en fortaler for at placere Ungespottet i Byparken i Rønde, men indtil videre har han tabt kampen. Pressefoto\nPlaceringen af to Ungespots i henholdsvis Rønde og Hornslet har været en af langgaberne i denne byrådsperiode, hvor forvaltning, politikere og borgere har brugt masser af tid og krudt på at udarbejde forslag, indkalde til borgermøder og foreslå alternativer.\nForleden blev et Ungespot indviet på et område nær Hornslet Hallen med en parkourbane som et store hit. Pressen var ikke inviteret, men det forlyder, at det nye Spot blev behørigt velsignet af repræsentanter fra PUK-udvalget, SSP Koordinator Heine Skovbak Iversen m.fl. plus tæt på de 50 unge.\nDet var i sin tid Tommy Bøgehøj (C) og Jan Kjær Madsen (B), der såede ideen i forbindelse med budgetforhandlingerne helt tilbage i 2018 i dette byråds første periode. 800.000 skallede kroner til Ungespots i Hornslet og Rønde.\n»På ungeområdet er der afsat midler til en række indsatser, herunder mulighed for at unge med ungdomskort kan anvende flextur gratis og etablering af væresteder til unge, såkaldte ungespots. Desuden er der afsat midler til opfølgning på den ungekonference, der blev afviklet i november2018. På baggrund af de mange input på konferencen vil de politiske udvalg arbejde videre medtemaer som ”steder at være”, ”unge og indflydelse” samt beskæftigelse, uddannelse og trivsel,« skrev borgmester Ole Bollesen (S) således i sin gennemgang af det vedtagne Budget 2019.\nForventningerne var, at de to Ungespots stod klar til brug i foråret 2020. Sådan gik det slet ikke, og i stedet endte historien om at ville være ung med de unge som et eklatant politisk mareridt uden tilsyneladende mål og med.\nPå sidste uges byrådsmøde handlede det om placeringen i Rønde.\nDer lå på forhånd en anbefaling fra et flertal i PUK-udvalget, at man forbigik Byparken af hensyn til primært naboerne som har været i offensiven lige fra start med protester, da ønsket om at placere et Ungespot her blev sået.\nI stedet foreslog flertallet i PUK-udvalget en placering ved Rønde Idrætscenter i tilknytning til Distrikt X, som tidligere på året kunne indvie lokaler her.\nDistrikt X er en gruppe unges helt eget værk, hvor forstående voksne ikke har været involveret. Sikkert derfor, at projektet gik til held.\nDet særlige ved en placering ved Distrikt X er, at der så er et helårstilbud til de unge, fordi Ungespottet kan benyttes til udendørs ophold om sommeren, mens vinteren kan tilbringes indendørs i Distrikt X’ lokaler.\nDe unge har været åbne over for placeringen ved Rønde Idrætscenter, men de vurderer, at der altid vil være unge, som vil opsøge Byparken, fordi den ligger centralt i forhold til transport, indkøb og flere af uddannelsesinstitutionerne.\nden, der fanger fuglen, fanger ikke fuglens flugt\nDigteren Vagn Steen\nVenstrefløjen fik sympati\nI PUK-udvalget fastholdt SFs benjamin Morten Siig Henriksen, at Ungespottet skulle placeres i Byparken, og da sagen blev endevendt i Økonomiudvalget tog SF’s Kirstine Bille ligeledes forbehold.\nSF kæmpede kampen til sidste fløjt, og sammen med Enhedslisten og Alternativet stillede partiet et ændringsforslag til byrådsmødet, som lød:\n»Ungespottet placeres i Byparken.\nDer har været en årelang inddragende proces med de unge, hvor der entydigt er peget på en placering af et ungespot i Byparken. Ved en placering bag hallen tilsidesætter man de unges ønske, og man gør intet for at imødekomme naboklagerne om støj fra amfiscenen i Byparken.«\nDe tre partier repræsenterer seks ud af byrådets 27 mandater. Ved byrådsmødet fik de fuldtonet opbakning fra Jan Kjær Madsen (B) og markant verbal opbakning fra Tommy Bøgehøj (C) og Venstres unge løver, Jørgen Ivar Bus Mikkelsen og Christoffer Pedersen.\nJørgen Ivar Bus Mikkelsen sagde endog direkte, at han havde stor sympati for ændringsforslaget, men valgte at følge partilinjen. Samme tone slog Christoffer Pedersen an.\nHele vejen rundt i salen var der en klar erkendelse af, at det her ikke ligefrem var et politisk kunstværk, der blev besluttet en måned før, at et nyt byråd tager over.\nVagn Steen har i et digt rammende udtrykt skismaet: »den, der fanger fuglen, fanger ikke fuglens flugt.«\nVi kan fange fuglen, udstoppe den og sætte den i biologiskabet, men vi kan ikke fange og udstoppe fuglens flugt.\nPå samme måde kan politikerne nok beslutte at placere Ungespottet ved Distrikt X, men når foråret kommer og amorinerne blomstrer, kan det politiske flertal naturligvis ikke forhindre, at de unge mødes i Byparken.\nKulturforvaltningen anviste en mulig vej i sommerferien med aktiviteter for store og små i Byparken. Det gav efter sigende en helt anden sommer i den fine park end tidligere.\nMidttrafik: Claus Wistoft fortsætter ikke som formand\nKommentar: Fugl Føniks - en svanesang for fulde gardiner på søndag?


Fragt fra Sverige - Hent 4 tilbud på og spar op til 75% her\nFRAGT FRA SVERIGE\nFå 4 uforpligtende tilbud på fragt fra Sverige her\nDer kan være mange årsager til, at du har behov for fragt fra Sverige. Dem vi oftest hjælper med at få løst er når en kunde har købt noget på auktion der befinder sig i Sverige og når der er brug for en flytteopgave enten til eller fra Sverige. Uanset behovet kan du nemt og hurtigt indhente tilbud her, fra vognmænd der allerede krydser Øresund, og dermed har mulighed for at tilbyde en rigtig god pris på fragt fra Sverige.\nOpret opgaven på fragt fra Sverige lige her\nOpgaven bliver udbudt til mere end 300 danske fragtbiler\nDu får op til 4 tilbud direkte i din mail\nHvis du vil benytte et tilbud, laver du aftalen direkte med vognmanden\nFå fire gode tilbud på fragt fra Sverige her\nFragt fra Sverige som returgods\nNår du får en vognmand der allerede er ude at køre til at udføre din fragtopgave kan du spare en del på fragten. Især når ruten går via betalingsveje som Storebælt eller Øresund.En vognmand der allerede er i Sverige og egetligt bare skal køre tom hjem, kan tage dit gods med din en pris der er langt under det normale. Faktisk kan du nemt spare helt op til 75% på din fragt fra Sverige, ved at udbyde din opgave til fragtmænd der allerede er på vejen.\nForsikret fragt fra Sverige\nDe tilbud du via os modtager, bliver alle afsendt fra professionelle vognmænd der har godsforsikringer. Vognmændende er tilmeldt fragtbørsen Cargomatch, og for at blive tilmeldt og få mulighed for at byde på fragtopgaver skal de opfylde vores krav. Et af dem er at vognmændende skal have en, iøvrigt ikke lovpligtig, gods- eller fragtførerforsikring. Det er også din tryghed når du f.eks. skal have fragtet noget gods du har købt på auktion fra Sverige til Danmark. Sørg dog altid for at cleare med fragtmanden at hans forsikring dækker netop din godstype inden I sætter transporten i gang. Vognmanden kan altid rådgive og hjælpe dig inden I indgår den endelige aftale.


Tønder Kommune :: Kommunalplan :: Varmeforsyning\nHer er du: Forside / Hovedstruktur / Energi og klima / Varmeforsyning\nVarmeforsyning i Tønder Kommune\nI Tønder Kommune leveres varme fra både større og mindre værker. Vi ønsker at udbygge den kollektive varmeforsyning og udvikle en miljøvenlig produktion. Derfor samarbejder vi på tværs af kommuner og forsyningsselskaber om at udvikle en fælles energiplan.\nStyrken i varmeforsyningen\nTønder Kommunes fem større varmeværker, Bredebro Varmeværk, Løgumkloster Fjernvarme, Skærbæk Fjernvarme, Toftlund Fjernvarme og Tønder Fjernvarmeselskab, forsyner medio 2018 i alt 7.324 husstande med fjernvarme.\nUd over de store værker eksisterer fem mindre varmeværker i Tønder Kommune, Brøns Kraftvarmeværk, Rejsby Kraftvarmeværk, Frifelt-Roager Kraftvarmeværk, Nørrevejens Kraftvarmeværk og Havneby Varmeværk, der forsyner i alt 849 husstande med fjernvarme.\nTønder Kommunes 10 fjernvarmeværker leverer varme til i alt 8.173 forbrugere. Hvis vi antager, at der gennemsnitligt bor 3 personer pr. forbrugssted, svarer dette til 24.519 borgere, der bliver varmeforsynet via fjernvarme. Med et befolkningstal, der ultimo 2018 ligger på 37.928 indbyggere, ligger tilslutningsprocenten til fjernvarme således på 65 procent.\nFokus i varmeforsyningen\nDen strategiske energiplan for Sønderjylland (SEP) analyserer udfordringer på tværs af kommuner, så der i fællesskab kan træffes robuste beslutninger, når der i de kommende år skal investeres store summer lokalt i nye produktionsanlæg, infrastruktur og energibesparelser. Den strategiske energiplan for Sønderjylland (SEP) bliver fulgt op af handlinger og en egentlig varmeplan for Tønder Kommune.\nKommunen vil udarbejde en visionær og dynamisk varmeplan, der lægger vægt på en udbygning af den kollektive varmeforsyning og som sikrer en miljøvenlig varmeforsyning af boliger i det åbne land – f.eks. individuelle eller kollektive varmepumpeløsninger og andre alternative varmeløsninger.\nTønder, Aabenraa, Sønderborg og Haderslev Kommuner arbejder sammen med forsyningsselskaberne SE og Arwos på at etablere et fælles energisekretariat, der kan sikre et systematisk arbejde med energiplanens anbefalinger på tværs af kommunegrænserne.\nTønder Kommune vil fremme den mest samfundsøkonomiske og miljøvenlige anvendelse af energi til bygningers opvarmning og forsyning med varmt vand. Vi ønsker at opnå uafhængighed af fossile brændsler i energiforsyningen.\nTønder Kommune vil fremme den mest samfundsøkonomiske og miljøvenlige anvendelse af energi til bygningers opvarmning og forsyning med varmt vand. Kommunen ønsker at opnå uafhængighed af fossile brændsler i energiforsyningen. Tilrettelæggelsen af varmeforsyningen skal ske med henblik på at fremme samproduktion af varme og elektricitet.\nMål for varmeforsyning\narbejde for fossilfri varmeforsyning.\nfremme brugen af brændselsfrie varmeteknologier.\nfremme en elektrificering af varmeproduktionen.\nudnytte lokale varmekilder til store varmepumper i den kollektive varmeforsyning.\nudbrede individuelle og kollektive varmepumpeløsninger i områder uden kollektiv varmeforsyning.\nsikrer arealer til eksisterende og nye varmeproduktionsanlæg.\nanalyserer muligheder for udnyttelse af overskudsvarme fra datacentre ved Kassø.\nkortlægger lokale varmekilder til store varmepumper i den kollektive varmeforsyning.\nfremmer et demonstrationsprojekt i et område uden kollektiv varmeforsyning.\ntilbyder uafhængig energirådgivning til private.\nudarbejder en varmeplan for Tønder Kommune og de fire sønderjyske kommuner.\nDer skal løbende ske omstilling og konvertering til vedvarende energiformer, så Tønder Kommune får en bæredygtig varmeforsyning. I nye områder skal der planlægges for forsyning med fossilfrie brændsler.\nTønder Kommune administrerer varmeforsyningsloven og meddeler tilladelser efter den, hvad enten der er tale om større konverteringsprojekter, etablering af solvarmeanlæg eller udskiftning af oliefyr med varmepumpe el.lign.\nDet sker efter følgende retningslinjer:\nOmråder uden kollektiv varmeforsyning\nAntallet af oliefyr skal reduceres ved at konvertere oliefyr til kollektiv varmeforsyning eller individuelle, alternative opvarmningsformer, især varmepumpeløsninger, inden for områder uden kollektiv varmeforsyning.\nDen kollektive varmeforsyning i form af fjernvarme skal fremmes, hvor det samfundsøkonomisk er fordelagtigt. Muligheden for at anvende lokale varmekilder (grundvand, luft, spildevand, el, gas mv.) til store varmepumper i den kollektive varmeforsyning skal undersøges.\nInden for områder med kollektiv varmeforsyning, i form af naturgas, kan der med fordel anvendes gashybrid-løsninger (gasfyr kombineret med varmepumpe).\nI områder uden kollektiv varmeforsyning skal udbredelsen af individuelle og kollektive varmepumpeløsninger fremmes, på grund af en elektrificering af varmeproduktionen.\nNye områder for større tekniske anlæg til energiproduktion, hvor vind, sol, biogas, biomasse mv. udnyttes hhv. produceres, skal samordnes, tilpasses og placeres i respekt for kommunens landskabelige interesser.\nTønder Kommune arbejder for at sikre borgerne en sikker, miljøvenlig og økonomisk varmeforsyning.\nStrategisk energiplan for Sønderjylland (SEP)\nStore varmepumper i den kollektive varmeforsyning\nMålsætningerne skal opfyldes ved at udarbejde en visionær og dynamisk varmeplanlægning. Der skal lægges vægt på udbygning af den kollektive varmeforsyning i nye og eksisterende varmeområder og sikres en miljøvenlig varmeforsyning af boliger i det åbne land. Det kan eksempelvis ske ved individuelle eller kollektive varmepumpeløsninger samt andre alternative varmeløsninger.Målsætningerne skal opfyldes ved at udarbejde en visionær og dynamisk varmeplanlægning. Der skal lægges vægt på udbygning af den kollektive varmeforsyning i nye og eksisterende varmeområder og sikres en miljøvenlig varmeforsyning af boliger i det åbne land. Det kan eksempelvis ske ved individuelle eller kollektive varmepumpeløsninger samt andre alternative varmeløsninger.\nTønder Kommune ønsker fortsat at arbejde for en øget vedvarende energi i kommunens kollektive forsyningsnet (solvarme, biogas mv.) samt at rette fokus på en reduktion af varmetabet i fjernvarmeledningsnettet.\nI bolig- og sommerhusområder uden kollektiv varmeforsyning i form af naturgas eller fjernvarme er der ingen oplagt aktør, som kan sikre en effektiv omstilling af varmeforsyningen på vegne af borgerne. Omstillingen sker derfor ofte ukoordineret og kan give anledning til unødigt høje omkostninger for borgerne. Hertil kommer, at mange vælger kortsigtede individuelle biomasseløsninger, der ikke fremmer det fælles mål om øget elektrificering af varmesektoren.\nMed udgangspunkt i en indledende screening af mulige forsyningsløsninger, i områder uden kollektiv varmeforsyning udpeges et demonstrationsområde i kommunen. Målet er, at demonstrationsområdet tester nogle af de mest oplagte fremtidige forsyningsmuligheder, herunder eksempelvis:\nFælles indkøb og finansiering af individuelle varmepumper\nTilslutning til eksisterende fjernvarmenet\nDer iværksættes rådgivning målrettet borgere, der hverken i dag eller fremover kan forvente kollektiv varmeforsyning.\nTiltagene kan omfatte:\nEnergimesser om energirenovering og nye varmeanlæg\nAftenmøder målrettet borgere, der stadig har oliefyr\nEn-til-en rådgivningskoncept inkl. husgennemgang\nTønder Kommune vil via en egentlig varmeplanlægning undersøge, hvilke boliger der bør forsynes via naturgas, fjernvarme og individuel opvarmning i fremtiden. Kommunen forventer, at naturgasområder nær byer med fjernvarme løbende kan konverteres til fjernvarme, når rammebetingelserne er til stede, mens mindre naturgasområder i større afstand til eksisterende og kommende fjernvarmenet konverteres til opvarmning med individuel varmepumpe eller en kombination af gaskedel og varmepumpe (gashybrid-løsninger).\nDen politiske målsætning om uafhængighed af fossile brændsler i 2050, vil kræve en koordineret og målrettet indsats af alle energisektorens aktører. Det gælder både energiselskaber, private virksomheder, kommuner og andre offentlige myndigheder.\nPå denne baggrund er Tønder Kommune, sammen med SE, Arwos, Aabenraa, Sønderborg og Haderslev Kommuner, gået sammen om at analysere og drøfte udfordringerne på tværs, så vi i fællesskab kan træffe robuste beslutninger, når der i de kommende år lokalt skal investeres milliarder i nye produktionsanlæg, infrastruktur og energibesparelser.\nTil proces- og analysearbejdet har vi fået støtte fra konsulentfirmaerne EA Energianalyse og PlanEnergi. Den strategiske energiplan for Sønderjylland er baseret på analyser af den nuværende og fremtidige lokale energiforsyning og i alt tre temaworkshops, hvor centrale lokale- og nationale aktører har givet deres syn på en hensigtsmæssig udvikling af den lokale energiforsyning i Sønderjylland.\nDe afholdte temaworkshops fokuserede på:\nFremtidens varmeforsyning i områder uden kollektiv varmeforsyning\nFremtidens lokale produktion af grøn el og gas\nUdviklingen af energisektoren i Sønderjylland vil langt hen ad vejen følge af de nationale politiske rammer, men området har derudover også nogle særlige forhold, der vil være med til at præge udviklingen. For eksempel placeres datacentre lidt uden for Kassø, hvor der kan blive mulighed for at udnytte overskudsvarme fra køling. Størrelsesordenen og konkrete detaljer om datacenteret er endnu ikke tilgængeligt, men det vil være nødvendigt at tage med i betragtningen, når der skal tages beslutninger om investeringer i Sønderjylland på sigt.\nTønder, Aabenraa, Sønderborg og Haderslev Kommuner arbejder sammen med forsyningsselskaberne SE og Arwos på at etablere et fælles energisekretariat. Vi ser det som helt afgørende, at denne platform etableres for at sikre et systematisk arbejde med den strategiske energiplans anbefalinger på et højt fagligt niveau.\nTønder Kommune ønsker at fremme anvendelsen af varmepumper i naturgasområder enten som erstatning for naturgasfyr eller som gashybrid-løsninger (naturgasfyr kombineret med varmepumpe). Gashybridvarmepumper må her og nu ses som et første skridt i den rigtige retning, hvor forbruget af naturgas på sigt kan blive afløst af biogas fra biogasanlæg.\nFordelene udgøres af, at bygninger, der ikke umiddelbart er egnede til en ren varmepumpeforsyning, kan få dækket 70-80 % af det samlede varmebehov gennem en gashybridvarmepumpe. Samtidig udnyttes den eksisterende gasinfrastruktur. Forbedrede boligstandarder, i form af boligrenoveringer, kan yderligere bidrage til at brugen af en gashybridvarmepumpe kan reducere gasforbruget.\nDer er gode perspektiver i at udnytte overskudsvarme fra kommende datacentre ved Kassø til fjernvarmeproduktion. Mest oplagt er afsætning af varme til Aabenraa, men fuld udnyttelse af overskudsvarmepotentialet kræver etablering af et transmissionsnet, så der foruden Aabenraa kan leveres overskudsvarme til Haderslev og Flensborg samt eventuelt til Sønderborg og Tønder.\nMed gældende rammevilkår har varme fra kommende datacentre i dag svært ved at konkurrere med varme fra eksisterende biomassekedler. En samlet investeringsplan bør derfor afdække, hvornår eksisterende biomassekedler er nedslidte og der skal investeres i ny kapacitet.\nOptimal udnyttelse af mulighederne kræver løbende analyser og koordinering, da økonomien i projektet er følsom overfor bl.a. temperaturer på varme fra datacentrene, investeringsomkostninger og den endelige udformning af transmissionsnettet.\ni den kollektive varmeforsyningStore varmepumper kan både på kort og lang sigt producere fjernvarme til konkurrencedygtige priser. I forlængelse heraf skal potentielle relevante lokale varmekilder til store varmepumper afdækkes. Herunder om disse overskudsvarmekilder hensigtsmæssigt kan udnyttes i eksisterende lokale fjernvarmenet eller forudsætter etablering af et fælles transmissionsnet.\nDer iværksættes i disse år en række konkrete varmepumpeprojekter med etablering af store varmepumper på særligt mindre, men også på større fjernvarmeværker i Danmark. Projekterne omfatter både gasdrevne- og eldrevne varmepumper med forskellige varmekilder. Det er ligeledes oplagt at følge erfaringer med varmepumper til udnyttelse af overskudsvarme fra datacentre ved Viborg og Odense, driftserfaringer med havvandsvarmepumpe på Århus Havn samt projekter med grundvand, luft og spildevand som varmekilde.\nDen 12. december 2015 vedtog 195 lande en historisk klimaaftale ved COP21 i Paris - The Paris Agreement - der forpligter parterne til at igangsætte ambitiøse nationale indsatser for at reducere den globale opvarmning.\nRegeringen har derfor, på tværs af partierne, fremlagt en national målsætning om at blive uafhængig af fossile brændsler i 2050.\nForuden den langsigtede målsætning er det besluttet, at 50 % af det danske energiforbrug skal komme fra vedvarende energi i 2030. Primo 2018 er ca. 30 % af det danske energiforbrug vedvarende energi, og nye tiltag er nødvendig for at indfri målsætningen.\nOmstillingen af el- og fjernvarmesektoren til vedvarende energi forventes at udgøre en stor del af løsningen, idet andre sektorer som transportsektoren og industrien vil få sværere ved at omstille til vedvarende energi på kort og mellemlangt sigt.\nPå denne baggrund er Tønder Kommune, sammen med SE, Arwos, Aabenraa, Sønderborg og Haderslev Kommuner, gået sammen om et fælles energisekretariat - målet er en fælles Strategisk Energiplan for Sønderjylland (SEP).


Giulio Ciccone skreg sin glæde ud, da han fejrede sin anden Giro-etapesejr i karrieren på tirsdagens store bjergetape. Luk Benies/Ritzau Scanpix Fold sammen\nTirsdag d. 28. maj 2019, kl. 17.40\nTrods gennemblødt tøj og klaprende tænder i italiensk forårskulde spurtede 24-årige Giulio Ciccone sig til sejr på Giro d'Italias kongeetape, hvor Primoz Roglic blev den store taber i klassementkampen.\nCiccone i bjergtrøjen kom til mål med tjekken Jan Hirt, som han let satte til vægs.\nRoglic kunne ikke sidde med Vincenzo Nibali og Richard Carapaz på etapens stejle stigning, og han endte med at tabe næsten halvandet minut og en plads i dem samlede stilling.\nCarapaz fører med 1 minut og 47 sekunder til Nibali, mens Roglic er 2 minutter og 9 sekunder efter.\nDet italienske vejr satte sit præg på etapen helt fra før starten og hele vejen til målstregen tirsdag.\nRuten måtte modificeres på forhånd, da store mængder sne umuliggjorde passage på en af de planlagte tinder, og etapens afsluttende nedkørsel blev en farlig leg på spejlglatte, våde veje i tung regn.\nSå selv om kongeetapen mistede et vigtigt bjerg, blev det stadig en vild dag med masser af drama.\nDer var 100 procent dansk repræsentation i etapens store udbrud. Både Christopher Juul-Jensen og Mikkel Frølich Honoré, de to eneste danskere i løbet, var med i det 21 mand store udbrud, som sad ude det meste af dagen.\nDa det store slag skulle stå på Passo del Mortirolo, kunne ingen af de to dog sidde med de bedste klatrere i frontgruppen. Jan Hirt, Mikel Nieve, Giulio Ciccone og Damiano Caruso rykkede fra.\nPå vej mod toppen var Hirt og Ciccone alene, og det lignede en duel mellem de to om etapesejren.\nPå det stejleste stykke, hvor stigningen var på hele 18 procent, rykkede Nibali blandt favoritterne med syv kilometer til toppen. Et tidligt og dristigt angreb fra den italienske stjernerytter.\nIngen andre end Hugh Carthy kunne sætte efter Nibali, og nede i favoritgruppen fik Roglic problemer, da Miguel Ángel López rykkede et par kilometer senere.\nMens Roglic måtte slide for at minimere tabet til Nibali, fandt førende Richard Carapaz sammen med holdkammerat Mikel Landa og Astana-kaptajn Miguel Ángel López melodien og kom op til Nibali og Hugh Carthy.\nSloveneren kom til at sidde med blandt andre Simon Yates. Ved toppen af Mortirolo var de halvandet minut efter Nibali-gruppen, og gruppen fik ikke hentet meget tilbage resten af vejen.\nIngen kunne røre Ciccone og Hirt i front, og her var italieneren som forventet klart hurtigst i spurten. Han vandt også en etapesejr i løbet tilbage i 2016.\nMuseumsdirektør erkender: »Jeg er ret\nsikker på, at jeg har understøttet en\nkultur, hvor jeg måske ikke har handlet,\nsom jeg burde«


Faciliteter på Femmasteren\nHyggeligt lukket gårdmiljø\nVi har en hyggelig og afskærmet gårdhave med autentisk maritimt miljø. Der er borde og bænke, der indbyder til gode samtaler med venner og/eller familie, mens I nyder den ærøske stilhed og en god kop kaffe og/eller et glas vin.\nSkyggefuld promenadehave med udsigt til det autentiske miljø på Marstal havn og Kalkovnen\nNyd de ærøske pandekager med en god kop kaffe eller en G+T i vores smukke have, hvor der er sjove og maritime legemuligheder til børnene, bl.a. en legefiskekutter.\nVi ved, at en hurtig og stabil forbindelse er en nødvendighed, og derfor har vi fyldt Femmasteren Hotel og hostels med præcis dét, du behøver… Gratis Wi-Fi. Du vil have mulighed for at få forbindelse i alle husets værelser samt i de offentlige områder, så du kan holde kontakten til venner og familie under hele dit eventyr på Ærø.\nEfter en lang dag rundt på de ærøske landeveje er der ikke noget bedre end en afslappende stund i vores sømandsbad. Vandet er 38 g og mens du slapper af, kan du nyde et glas bobler og lidt frisk frugt. Book sømandsbadet her.\nFælleskøkken for Hotel og hostels gæster\nKan du godt lide at lave mad? Især i fællesskab med andre? Så har du nu mulighed for at lege mesterkok i vores fuldt udstyret fælleskøkken med direkte adgang til smukt indrettet spiseafdeling. Køkkenets indretning skruer op for din madlavningsglæde, og vi har køleskabe fast integreret i køkkenet, så du kan opbevare dine madvarer. Du kan frit benytte køkkenet fra 06:00-22:00. Hvis du har spørgsmål, vil vores receptionister sætte jer yderligere ind i fælleskøkkenets regler mm.\nOplev Marstal som en ægte marstaller på cykel\nFemmasteren har 4 lånecykler til husets overnattende gæster. Cyklerne kan bruges rundt i Marstal, i de maritime gader, en tur på standen eller bare et smut op og handler i Fru Nørgaard, Marstals eneste New Yorker butik.\nCyklerne må kun benyttes inden for Marstals bygrænse, og de kan ikke reserveres ellers låses. De har navn på og finder altid hjem. De må kun benyttes af voksne eller børn i følgeskab med en voksen.\nVil du længere ud på øen, eventyrbyen Ærøskøbing ligger kun 1 time væk, når du på cykel kører via den smukke Nevrestien, er løber langs vandet eller af den nye cykelsti langs landevejen.\nVi anbefaler dig at leje cykler hos Sejl og presenningsservice, Sejlmagervej 2, Marstal telefon: 62 53 12 71.\nEriks Hale ligger 10 minutters gåtur fra Femmasteren og byder hver eneste dag på unikke badeoplevelser både for børn og voksne, i det klareste og reneste havvand. Du kan tage en dukkert i Østersøen, eller nyde det lille hav, som er meget børnevenligt.


Er extrem liderlig og har boner konstant i timerne og har et crush på en pige men ved ikke om hun er med på den hvad skal jeg gøre\nDet er meget normalt at drenge bliver liderlige og tænker meget på sex når de kommer i puberteten, som typisk begynder i 12-13 års alderen. Det er derfor helt normalt, at du oplever, at du er meget liderlig og konstant har boner på. Din krop er nemlig begyndt at udvikle sig fra at være en dreng til at blive en ung mand. Der sker altså en masse forandringer, fordi din krop er begyndt at producere hormoner, som også gør, at det er helt naturligt at du tænker mere på piger fx.\nDet lyder dejligt, at du har fået et crush på en pige! Først og fremmest er det en rigtig god ide, at finde ud af, om hun også er vild med dig. Det kan du måske finde ud ved at snakke med hende når i ses i skolen og spørge ind til hende. På den måde kan du måske fornemme om hun også synes, at du er sød. Hvis du synes at det er lidt grænseoverskridende at spørge hende om hun også er vild med dig når I er i skole, kan du også prøve at skrive en besked til hende og få en samtale op at køre der. Det kan også være en ide at prøve at snakke med nogle af hendes veninder og fortælle dem, at du er lidt vild med hende og om de vil sige det videre til hende, og på den måde kan du måske få kontakt med hende.\nEr der et sted hvor man kan få hand og blowjob.\npuha lugt :/!\nHej jeg er en pige på femten der snart for psykose af min lugten dernede mellem mine lår :(! jeg ved ikke hvad det skyldes. min underbukser er aldrig tør' den bliver lidt våd engang imellem at de er begyndt med at stinke dernede, af kloakker eller fisk heeeelp!! mellem mine lår har jeg brunt hud...


Få 3000 followers på Twitter på en uge | Mynewsdesk Danmark\nPressemeddelelse - 01 August 2013\nEn sådan overskrift vil få de fleste Twitter-brugere til at rulle med øjnene og måske endda hurtigt klikke på krydset i toppen af browseren eller arkivknappen i indbakken. Men den er god nok! Sådan da...\nMynewsdesk har nemlig en twitter-konto med over 3.000 følgere, der står næsten ubrugt. Dette skal der laves om på, og derfor giver virksomheden hver uge kontrollen over kontoen til en ny bruger.\nDerfor har Mynewsdesk en forladt Twitter-konto\nMynewsdesk begyndte sin internationale ekspansion fra hovedkontoret i Sverige i 2010, og alle Mynewsdesk-afdelinger har i dag deres egen Twitter-konto. Dette har efterladt de mere end 3.000 følgere af Mynewsdesks første Twitter-konto, @Mynewsdesk, uden regelmæssige tweets om PR, kommunikation, marketing, journalistik, sociale medier og lignende, som de ellers var vant til.\nDet er bl.a. ovenstående emner, som de skiftende brugere af @Mynewsdesk-kontoen igen kommer til at tweete om. Hver mandag til fredag bliver kontoen administreret af en person, der arbejder med journalistik, PR, kommunikation, marketing og/eller sociale medier. Men om de kun holder sig til de emner, er op til ugens bruger.\nPersoner fra hele verden skal administrere kontoen\nDa Mynewsdesk har lokale kontorer i Danmark, Sverige, Norge, Finland, Storbritannien, Tyskland, Belgien og Singapore, bliver alle tweets fra kontoen skrevet på engelsk, men tonen og indholdet er op til ugens tweeter. Og det er ikke sikkert, at ugens bruger altid kommer fra et af de lande, hvor Mynewsdesk har kontorer.\nOpstart i midten af august\nDen første gæstetweeter er danske Kirsten Dinesen, forfatter og direktør for PR-bureauet FrontPage. Hun overtager kontoen mandag den 12. august frem til og med fredag den 16. august. Fremtidige tweetere bliver herefter præsenteret på Mynewsdesks Twitter-konto.\nHvis du kunne tænke dig at administrere kontoen i en uge, så send en kort mail med info om dig selv til denmark@mynewsdesk.com, så kontakter Mynewsdesk dig.\nVil du nøjes med at “kigge på”, så finder du kontoen her.


Heidis Have: Sommerstemning,-sol og sommerferie....\nDe sidste dage har sommerstemningen, solen og varmen virkelig ramt vores lille ferieparadis. Dagene bliver nydt sammen med vores datter og søn, som heldigvis havde tid til en endnu en lille sommerferie hjemme i Vestjylland, inden studier og job atter presser sig på. Det er en luksus, vi alle virkelig sætter pris på, efter at sønnen har boet i udlandet i flere år.\nDe helt mørke buddeleja - black night er sprunget ud og sommerfuglene er hurtige til at indtage tagselvbordet.\nBag volden er der næsten en hel allé af sommerfuglebuske.\nEt rigtigt dårligt billede af en sommerfugl, jeg ikke har set i haven før. Desværre var den hurtigt væk, så jeg fik kun dette elendige billede.\nDe løg vi endnu ikke har spist os igennem ligger til tørre.\nHvidløgs høsten har været overraskende god. De fire store hvidløg i kurven øverst til venstre i collagen, havde vi med hjem fra Malta sidst i februar. I mit billedarkiv kan jeg se, at de først kom i jorden midt i marts. Så det er da vildt imponerende, at de allerede nu er høstklare med store delte fed. Jeg plejer at sætte hvidløg om efteråret, men det er måske slet ikke nødvendigt.\nDer er efterhånden bar jord flere steder i højbedene. Her hvor der har været kartofler, fik jeg idag lagt en masse nye løg. Jeg ved godt at de ikke kan nå at blive til store løg, men jeg er også mest ude efter løgtoppene, som vi hakker og fryser ned til vinter. Det er som at tage en lille pose sommer ud af fryseren.\nDen megen regn har været hård ved roserne, så der var mange rådne knopper at dead-heade.\nNew Dawn er helt upåvirket og blomstrer lystigt.\nDet samme gør Rosenholm i æbletræet.\nDejligt med efternølere nu hvor flere roser holder pause. Her er det Burgundy Ice med årets første knopper.\nCarl Nielsen står også med de første knopper. De har næsten været druknet i perikon, så efter jeg fik klippet dem fri, er væksten kommet igang.\nEn enkelt blomsterstængel blev det til i agapanthus i år, så den skal vist gødes og forkæles til efteråret.\nJeg troede mine solhatte var forsvundet, men havde helt glemt denne, som blev sat i det hvid/gule bed sidste år. Hvis jeg husker rigtigt så bliver den ret så gul !!!\nLeucanthemum blev gnasket helt i bund af snegle først på sommeren, men er kommet stærkt igen.\nLidt primula er der også i blomst.\nDer er ikke meget spændende i bedet bag drivhuset lige nu. Bedet er flottest først på sommeren hvor pæoner allium og digitalis domminerer bedet.\nEn kraftig rengøring pynter da lidt på bedet.\nDe voldsomme regnmængder i sidste uge var mere end det gamle højbed kunne klare. Planen er at lave nye til efteråret, så nu må vi se at få spist resten af kartoflerne inden de bliver helt blotlagt.\nHov... det blev da vist et laaaangt indlæg. Blogindlæg minimalist bliver jeg vist aldrig :) især ikke når solen skinner.\nSidst på eftermiddagen begyndte det at regne. Det er kun blevet til et par byger, så det er helt ok.\nIndsendt af Heidi kl. 23.47\nLisbeth 2. august 2017 kl. 14.33\nTak for rundturen i din have. Det gælder om at udnytte det gode vejr og nyde både ferie og have:-) Jeg synes at det ser dejligt ud hos dig, flotte Clematis!\nEsther - Min lille store have 2. august 2017 kl. 19.59\nTak for rundturen :)\nSmukke buddleja, især den helt mørke. Wow.\nMin yndlingsrose 'Blue Moon' har haft masser af knopper, men måtte deadheade dem alle, da de blev brune. ØV. Må nøjes med at se billeder af den fra sidste sommer. Nu håber jeg den får dannet nogle nye knopper inden længe, der så bliver til pæne blomster. Vejret kan vel for pokker ikke fortsætte sådan i hele august...selvom det er hvad meteorologerne siger.\nSussi.Sussinghurst 3. august 2017 kl. 19.26\nDejlige dejlige sommerbilleder som man rigtig kan nyde i dag, hvor det har regnet og været mørkt hele dagen - nu er solen kommet frem her, og jeg håber at den bliver her.\nMaribel 6. august 2017 kl. 10.10\nEn härlig tur i din trädgård, vackra klematis och trevligt med fjärilsbuskarna som lockar till sig fjärilar. Har inte sett många i år. Floxen ser så frodig och fin ut, mina har nästan torkat ut, ser inte alls fina ut.


Reiters Bureau (ver. 2): Frie dage i kikkerten\nFrie dage i kikkerten\nNetop nu er kursen stukket ud til en hel uges afspadsering. Der er et mentalt batteri, som trænger til lidt opladning, så tidspunktet er velvalgt. Og der er allerede flere gode ting på programmet - andet ville vist også ligne mig dårligt. Bl.a. er der i slutningen af ugen indlagt en tur til fødeøen, hvor jeg for første gang i mange år skal fejre fødselsdag. Min bror kommer også hjem med hele familien, så det bliver en slags forsinket julesamling af de blodsforbundne. Jeg glæder mig. Ikke mindst til at skulle ud at kælke - for der er vist ingen risiko for, at al sneen er nået at smelte, inden vi når derned.\nJeg glæder mig også til at få nogle sammenhængende dage til at kunne arbejde på båden sammen med kæresten. Vi er endnu en gang meget tæt på at nå et af vores delmål involverende apteringen. Den aller allersidste af de oprindelige væg- og loftplader er klar til montering, og når den er sat op, er vi FÆRDIGE med at se på glasuld og dampspærre. Der er tale om ganske få timers arbejde, så jeg forventer, at vi kan drikke bobler inden længe. Og så har vi taget hul på klargøringen til monteringen af to nye vægplader også, en på forsiden af ruffet (det kræver måske et billede - det får I ved lejlighed) og en på bagbord side af skottet mod cockpit/motorrum - så der er en vis sandsynlighed for, at vi også skal på en lille shoppetur i trælasten :-)\nOg så skal jeg træne lidt med min trofaste makker, læse resten af den brillante Stormland (skrevet af ordekvilibristen Hallgrímur Helgason) og ellers bare glæde mig over at vækkeuret kan få lov at ringe på den lyse side af klokken syv.\nSådan en slags vinterferie er slet ikke nogen helt ringe ting at have i sigte...\nEtiketter: familien, hverdagens hændelser, projekt båd, vejr, Årstid\nAagePK lørdag, 13 februar, 2010\nJa, der er I jo begavede med nogle af de fineste kælkebakker! Men husk at dreje til venstre for enden af vejen, ellers ender du i Østersøen: havisen har flyttet sig over mod Langeland.\nAnonym lørdag, 13 februar, 2010\nAllerede da jeg så overskriften tænkte; HA!!! Lotte kan da ikke holde fri. Det duer hun simpelthen ikke til! Men altså... en gang i mellem har du vel også brug for nogle rigtige fridage????\nGlæder mig til at høre hvad du synes om Stormland. :D\nfisker & fernández søndag, 14 februar, 2010\nHa' en dejlig friuge! Den er vist allerede afsat ;-)


Ingen tidsstyring efter ny keramisk eltænder.\nForfatter Emne: Ingen tidsstyring efter ny keramisk eltænder. (Læst 1185 gange)\n« Dato: Jun 14, 2021, 13:44 »\nVores keramiske eltænder gav op - alt for tidligt efter min mening - og efter 10-30% hos VVS Experten i weekenden, fik vi endelig råd til en ny.\nNu er problemet imidlertid, at tidsstyringen - Hvis ON - ikke starter fyret, men blot står og skifter imellem opstart og nedkøler brænder. Ca 1-2 Sek af hver inden den skifter. (5 min tæller på nedkøling tæller aldrig ned) Blæsermotoren spooler lige op. Slår man tidsstyring fra så kan man sagtens starte fyret manuelt.\nDette har jeg gjort i forbindelse med skift:\n1. Slukket styringen\n2. Taget stikket ud af brænder\n3. Afmonteret gammel tænder\n4. Monteret ny tænder\n5. Sat stikket tilbage på brænder\n6. Tændt styring - konstateret at den kunne starte (manuel start)\n7. Stoppet (manuelt) Og aktiveret tidsstyring.\nHerefter konstaterede jeg problemet dagen efter (i går) da fyret ikke startede op som "aftalt" men bare stod og skabte sig som en sur kælling "ja - NEEEJ - ja - NEEJ JA... NEEJ Osv. Osv"\nHvad hulen kan dette skyldes?\nWoody 10Kw Blackstar mini.\n160 kvm opvarmet "medium isoleret"\nSv: Ingen tidsstyring efter ny keramisk eltænder.\n« Svar #1 Dato: Jun 14, 2021, 21:00 »\nDu kører med det gamle defekte software, jeg kan anbefale dig at opdatere.\nOg så er dit fyr dårlig justeret, 1kW er ikke praktisk muligt at holde gang i, så fyret er nok ikke justeret ind.\n« Svar #2 Dato: Jun 15, 2021, 13:01 »\nOpdateret styring til 10.0525 - Stadig ingen held med opstart efter tidsstyring - samme opførsel som tidligere.\nDog skal tilføjes at den slukker efter tidsstyring som forventet.\nHvad angår indstilling, så er der ingen klager over forbrug eller drift gennem de sidste 5-6 år.\n« Svar #3 Dato: Jun 15, 2021, 14:17 »\nOkay, så ved jeg ikke helt, noget er galt, det jeg kan se er at softwaren er 10.0522, og her kan jeg ikke komme ind og se hvad styringen gør.\nMange andre jeg hjælper med V10, siger 10.0525 når jeg logger på, og så kan jeg komme i loggen.\n« Svar #4 Dato: Jun 17, 2021, 12:58 »\nAf aldeles uransagelige årsager så startede fyret op kl 14:00 som aftalt i går uden problemer - Det samme er sket i dag.\nDu har ret den var 10.0522 - er en anelse talblind - den står i øjeblikket og henter 10.0525.\n« Svar #5 Dato: Jun 20, 2021, 05:34 »\nSå har du fået opdateret og jeg kan kigge ind i systemet, umiddelbart kører urstyringen ganske fint\n« Svar #6 Dato: Jul 30, 2021, 09:41 »\nNu er den nye keramiske eltænder igen stået af, efter blot 54 optændinger\nJeg undrer mig over at der altid er spænding på L4 udgangen (har ikke målt men kan se 125v polsøger giver svagt lys)\nNår fyret er i stoppet tilstand, og man går i manuel udgang, er der et relæ der klikker og L4 lyser svagt.\nNår fyret startes er der svagt lys på L4 udgangen -\nNår opstart er slut (der måles Lux) er der stadig svag lys i L4\nEller er det årsagen til at den keramiske eltænder brænder af? de første 2 hold fra 2015 -2020 nummer 3 holdt knap 7 måneder og den 4 her lidt over 1 måned.\nBrænderen er med påsvejst rør til keramisk tænder fra fabrik, så der er ikke noget med at den ligger og rører ved metal.\nDen keramiske tænder er i øvrigt brun på silikonemufferne ved ledningstilgangen - den har været NOGET varm i længere tid.\nNogen der har et fornuftigt bud her?\nRespekt optjent: +196/-170\n« Svar #7 Dato: Jul 30, 2021, 10:05 »\nDet er ikke ualmindeligt at der er spænding på en udgang.\nDet der er vigtigt er om udgangen trækker strøm når den er slukket.\nHvor mange ampere kan du måle ?\n« Svar #8 Dato: Jul 30, 2021, 12:37 »\nSom jeg skrev jeg har ikke udmålt den da jeg lige PT er blevet væk for mit multimeter (Læs: udlånt)\nJeg er netop kommet hjem med en ombytnings keramisk eltænder, og der er nok spænding på til at den udvikler betydelig varme, men ikke nok til at den begynder at gløde.\nDette er testet med fyr i stoppet, og blot gået ind i menuen manuel udgang (uden at tænde for L4 udgangen)\nBrænderen står i teststand med eltænderen liggende på skamolplade - Jeg har mulighed for at måle temperaturen på den, hvis det hjælper noget?\n« Svar #9 Dato: Jul 30, 2021, 12:46 »\nCitat fra: Sbuchard efter Jul 30, 2021, 12:37\nHvis eltænder bliver varm uden at udgang er aktiveret i menu manuel, eller af en optænding, så er udgangen sikkert defekt.\nSend styringen til reparation.\n« Svar #10 Dato: Jul 30, 2021, 13:00 »\nMen så har jeg jo svaret\nDen bliver varm! Den får også en svag rød farve efter nogle min. Hentede lige mit multimeter hos naboen og den viser lige under 1,5A\nNoget bud på hvor jeg kan få den fixet, og hvilken tidshorisont der er på at få sådan noget lavet?\nSkal jo undvære varmt vand i den periode\n« Svar #11 Dato: Jul 31, 2021, 12:44 »\nCitat fra: Sbuchard efter Jul 30, 2021, 13:00\nHvis du har en ekstra udgang du ikke bruger og en loddekolbe, samt lidt lodde skills, så kan du nemt og hurtigt samt gratis fikse det.\nBor du omkring 6683, kan du komme med styringen og jeg har loddekolbe og udgang, samt kan lodde en ny i.\nDu kan også bare selv bestille en ny udgang, nummeret står på den.\nRespekt optjent: +31/-6\n« Svar #12 Dato: Aug 16, 2021, 17:38 »\nDu skriver, at det ikke er praktisk muligt, at holde gang i fyret ved 1 kw.\nGjorde det i flere år fra starten med V10, så det er muligt, også i adskillige timer, uden problemer.\nDet lader sig så ikke gøre med de nye styringer, hvis man bruger iltstyring, som har en maks på 18% ilt, da det kræver 19%, og er heller ikke økonomisk godt.\nDengang (2013 til ca. 2016) var det sådan at, reguleringen regulerede helt ned til 0% (I nye V13 styringer, blev det ændret, tror slutningen af 2017, så den aldrig gik under det den er sat til), og det gjorde at med mit lille hus var nødsaget til at køre så langt ned så muligt, og det var også derfor at jeg dengang valgte en NBE (scotte).\nHar så aldrig fortrudt det, selvom det sommetider giver grå hård, da fyret hele tiden skal omstilles i forhold til de nye software opdateringer, grundet mit lille hus. Men tit og mange gange er det fordi der er kommet nye muligheder, som gør at ændringer kan forbedre driften\nNB. Kenneth: Det ikke er for at fornærme dig, men blot til info, da du gør et godt stykke arbejde herinde\nCitat fra: xkfc efter Jun 14, 2021, 21:00\n« Senest Redigeret: Aug 17, 2021, 17:11 af Leif P »


Ólavsøka (eller på dansk: Olajfesten, Olaj, også Olai) er Færøernes nationaldag den 28 og 29. juli. Á Ólavsøku fejrer Færingerne den norske konge Olav den hellige († 29. juli 1030 i Stikelstad).\nOlajfesten er i grunden en forening af politik og kristendom, et udtryk for en kristen politisk kultur i dette archipelag i Nordatlanten. Færingerne er det eneste nordiske folk, som valgte Sankt Olavs messe som national helligdag og ikke kun religiøst, men også politisk. Olav den hellige var norsk konge, ikke færøsk, men dog også færøsk helgen. Men på hans dødsdag i slaget på Stiklestad den 29. juli 1030 giver færingerne udtryk for det inderste af deres nationalitet. Færingerne kalder deres nationalhøjtid for Ólavsøka, som er den færøske form for det latinske vigilia sancti Olavi (vigilia = vøka på færøsk og mener vagt). På dansk kaldes denne årligt tilbagevendende begivenhed Olaj-festen. Helgenkongen Olav har altid indtaget en central plads i færøsk religiøs og politisk tradition og kultur.\nPå denne dag bliver Færøernes tusind år gamle parlament, Lagtinget, åbnet i hovedstaden Tórshavn. Lagtingets medlemmer, medlemmer af Færøernes Landsstyre, biskop og alle landets præster og de højeste embedsmænd går i procession fra Lagtingshuset til Domkirken og efter en særlig Olajgudstjeneste tilbage til Lagtingshuset, hvor lagmanden holder sin åbningstale.\nDer har altid været ceremonier omkring Lagtingets begyndelse på Olajdag. Man ved fra gamle kilder, at der kom mange mennesker til Tórshavn for at overvære begivenheden. Det var begyndelsen til Ólavsøka som national højtid. Fx står der i fårebrevet fra 1298, hvornår er årets frister for inkassosag. Én af de tre er Ólavsøkan.\nI dag er lagtingsprocessionen en fast del af Olajfestlighederne. Den afspejler den gamle forbindelse mellem ting og kirke. Og de mange mennesker, som hvert år skuer processionen af lagtingsmænd, præster og embedsmænd fra Lagtingshuset til Domkirken og tilbage igen, forventer at se denne begivenhed som en naturlig del af den nationale højtidelighed.\nPå Olajaften (Ólavsøkuaftan) (28. juli) er der også kaproning i Tórshavn. Det er årets sidste regatta i Færø-mesterskabet og højdepunkt. Olajudstillingen i Nordens Hus på Færøerne og Olajkoncerten er yderlige attraktioner for alle verdens færinger og turister.\nI Olajdagene er den i forvejen store færøske gæstfrihed uden grænser. Gæster, der selv medbringer drikkevarer, modtages måske nok med særlig varme, men der skeles ikke småligt til hverken nationalitet, social rang eller politisk observans. Alle døre og hjerter står på vid gab, og enhver, der har lyst, er velkommen inn á gulvið og spise, drikke og danse med.\nHilsen til Olaj er på færøsk: Góða Ólavsøku!\nStamps.fo - Postverk Føroya (Public Domain)\nLisbeth Nebelong: Færøsk fest med undertoner\nDrekin.fo - Havnar Roðrarfelag (på færøsk, alt om kaproning med færøbåde)


Mentor Zonen - Mentor Zonen\nEn mentor fremmer den lediges mulighed for at opnå eller fastholde sit job eller uddannelse.\nTilbyder afklarings-motivations og fastholdelsesforløb samt støtte til unge.\nMentor Zonen – engageret og brænder for at gøre en forskel\nMentor Zonen er en privat konsulentvirksomhed som i særlig grad er kvalificeret til at løse opgaver, hvor etniciteten gør knuder for kommuner, jobcentre, virksomheder. Bag Mentor Zonen står Ali Celik som har beskæftiget sig med etniske minoriteter i mange år og på den måde har både en særlig kompetence og et stort netværk.\n• Særlig viden og erfaring med etniske minoritetsborgere.\n• Særlig viden om unge med misbrugsproblematikker.\n• Vilje til at løse opgaven effektivt, med kort responstid og fleksibilitet.\n• Styrke den unges personlige og sociale kompetencer.\n• Motivere den unge til at starte på en uddannelse.\n• Foregribe frafald i uddannelsen.\n• Fastholde den unge i uddannelsen eller job.\nMentorens arbejdsopgaver kan være af meget forskellig karakter, men falder i tre grupper:\nPraktisk hjælp, f.eks. at hjælpe den unge til en struktureret hverdag - f.eks. at finde skole, arbejde eller bolig\nKommunikationshjælp, f.eks. at hjælpe den unge i kontakten med de offentlige myndigheder, banker eller kreditorer.\nPersonlig hjælp, f.eks. rådgivning og samtale om arbejde og uddannelse, hjælp til at styrke selvtillid, få styr på følelsesliv eller forhold til familien, hjælp til at komme ud af misbrugsproblemer, oparbejde socialt netværk, bevidstgørelse i forhold til kriminalitet, ansvarliggørelse i forhold til eget liv og lignende.\nMentorzonens mentorer kan benyttes i forhold til offentligt forsørgede, ordinært ansatte, fleksjobbere, delvist raskmeldte og ledige selvforsørgede omfattet af lov om aktiv beskæftigelsesindsats (LAB-loven kapitel 9 b). Som ledig i matchgruppe 1 og 2, har du ret til en mentor som betales af dit Jobcenter. Du er som privatperson eller sagsbehandler velkommen til at kontakte os for opstart af en mentorordning.\nEn mentorordning indeholder typisk følgende punkter:\nVores mentorer støtter den ledige til at bruge og udvide sit personlige netværk med henblik på at støtte op om den lediges hverdagsliv og arbejdsmarkedsdeltagelse. Det kan eksempelvis være kontakt til foreninger, virksomheder og etablere et relevant netværk. Herunder fokuserer vi på motiverende samtaler som led i at opnå delmålene i handlingsplanen. Det endelig mål er at komme i arbejde.\nJobsøgning og uddannelse\nMentoren støtter den ledige til job- og uddannelsessøgningen. Det kan være i forhold til at finde og forstå jobannoncer, skrive jobansøgninger, gå til jobsamtale og håndtere eventuelle afslag på jobansøgninger. Det kan også være i forhold til at opsøge og forstå information om uddannelsesmuligheder og adgangskrav.\nFastholdelse på arbejdspladsen\nVores mentorer hjælper med at følge ledige til og fra arbejde eller praktik, med at få organiseret transport til arbejdspladsen og med at læse kontrakt og lønsedler. Mentorer kan desuden fungere som bindeled og mægler mellem kommune, arbejdsplads og ledige i forbindelse med udeblivelser, sygdom og problemer med mødetider.\nMentoren støtter den ledige i forhold til sproglige og kulturelle barrierer. Det sikrer færre misforståelser og bedre samarbejde mellem den ledige og beskæftigelsesindsatsens parter.\nKontaktperson / Mentor\nMentorzonen har kompetente ledsagere til borgere, der på grund af nedsat fysisk eller psykisk funktionsevne eller ved særlige sociale problemer har et behov for det.\nTilbuddet er rettet mod borgere over 18 år, uden for arbejde og som generelt har behov for forbedring af sociale forhold, psykisk velvære eller fysisk formåen. Formålet med en socialpædagogisk ledsager er at; skabe et grundlag for forbedring af borgerens muligheder i at være en del af samfundet, selvstændiggørelse og fastholde eller genopbygge egen identitet. Det handler om, at styrke borgerens evne til at være i stand til at leve et så selvstændigt liv som muligt.\nHos Mentorzonen forstår vi, at matche borgerens behov for støtte, dernæst tilrettelægger vi en handleplan i samarbejde med kommunen og borgeren. Vi anser relationen som et ligeværdigt samarbejde med respekt for borgerens præmisser. Vi prioriterer i høj grad relationen mellem ledsager og borger og mener at det er det mest centrale for en positiv udvikling. Ved en socialpædagogisk tilgang, kan der i praksis eksempelvis være tale om; ”hjælp til selvhjælp”, støtte i form af at styrke borgerens evner, skabe struktur i dagligdagen, økonomisk planlægning, lægebesøg, yde omsorg og pleje, indkøb, gåture, genoptræning af færdigheder mm.\nDu er som sagsbehandler eller privatperson velkommen til at kontakte Mentorzonen for opstart af en ledsagerordning. Såfremt du er borger tager vi gerne kontakt til din sagsbehandler for videre proces.\nMentor for etniske minoriteter\nNy ankommende borgere under integrationsloven, som er introduktionsydelsesmodtagere eller selvforsørgede i introduktionsprogrammet, kan modtage en mentorordning jævnfør integrationslovens kapitel 4 § 23d.\nMentorzonen tilbyder individuelle mentor forløb. Alle vores mentorer er tilpasset ny ankommende borgeres krav om sprog, køn og kulturelle forhold. Alle forløb vil være målrettet mod beskæftigelse og have arbejde som et fokus. Du er som ny ankommende borger eller sagsbehandler velkommen til at kontakte os for opstart af en mentorordning.\nEt integrationsforløb hos Mentorzonen kan indeholde følgende:\nat kunne formulere sig forståeligt i en ansættelsesrelation\nat kunne gennemføre ansættelsessamtale\nat blive fortrolig med erhvervslivets normer\nat forstå dansk arbejdskultur; heri beskrivelser af arbejdsmiljøregler\nat blive fortrolig med arbejde på PC\nat kunne bruge internettet; herunder borger.dk og NemId\nat kunne oprette CV og anvende søgemaskiner til jobsøgning\nat kunne anvende personligt netværk\nat kunne etablere netværk via lokale foreninger, naboskab, skole etc.\nat kunne synliggøre kompetencer og ens arbejdspotentiale\nat være motiveret til at tage ansvar for eget liv\nMentorzonen har et godt netværk og kan bidrage med praktikpladser i virksomheder, der ønsker at deltage og effektivisere indsatsen omkring flygtninge integrationen i Danmark. Mentoren agerer som koordinator på den tværfaglige indsats mellem borgeren, kommunen, sprogskolen og virksomheden. Vi anser integration som en fælles samfundsopgave som vi ønsker at stå i spidsen for.\nMentorzonen kan også tilbyde tolkning på følgende sprog :\nTilbyder afklarings-motivations og fastholdelsesforløb samt støtte til unge. Gennem individuelt tilrettelagte støtteforløb og en struktureret hverdag arbejder jeg på at give den unge bedre personlige og sociale forudsætninger\nJeg tilbyder at "skræddersy" et tilbud, der er tilpasset den unges behov samt under forløbet.\nFølge og understøtte den unges udviklingsproces\nStøtte gennem tæt kontakt til den unge\nAfdække og skabe klarhed omkring ressourcer og udviklingsmuligheder\nUdarbejde udredninger og observationer\nDet allervigtigste i mentorarbejdet er at bruge tid sammen med den unge.\nDer er særligt to ting, der er vigtige i samværet med den unge: For det første at han eller hun får en stabil voksenkontakt, som er en ressource og støtte i dag- ligdagen.\nFor det andet, at der i samværet er plads til at snakke sammen om, hvad der sker i den unges liv.\nBåde hvad der er af problemer og udfordrin- ger, men også hvad han eller hun drømmer om og gerne vil med sit liv.\nEn af opgaverne vil være i fællesskab med den unge at opstille nogle målsæt- ninger, som er relevante og motiverende for den unge.\nNogle af de ting, der er vigtige for mig som mentor er, at jeg har erfaring i at arbejde med unge er engageret og brænder for at gøre en forskel for den unge er ansvarsbevidst og og kan sætte grænser Det betyder først og fremmest, at mit samvær med den unge er præget af respekt, samt jeg har tiltro til den unge og tror på at han eller hun kan ;rykke sig.\nI samarbejde med den unge udarbejder vi en handleplan med henblik på at styrke den unges relationer til bl.a. skole/uddannelse, familien og samfundet omkring. Samt fungere som støtte for den unge i det daglige, både ved at hjælpe med at strukturere hverdagen samt kontakten til skole, arbejde eller kommune. Sammen med den unge klarlægges hvad der ønskes af fremtiden og hvordan dette opnås.\nGennem forløbet med mig, vil der kontinuerligt i dialog med den unge, blive udarbejdet helhedsorienterede mål for.\nFrekvensen for kontakten med den unge vil kunne variere efter nødvendigheden, der vil dog som udgangspunkt skulle tages kontakt minimum EN gang om ugen for at støtte den unge, og for at kunne udbygge samarbejdet med den unge. I samarbejdet vil der arbejdes med at skabe struktur og regelmæssighed i den unges hverdag, samt i dialog med den unge, udrede hvordan der kan arbejdes med den unges sociale og psykologiske problemstillinger.\nDer vil målrettet arbejdes på at klarlægge hvilke ressourcer den unge vil kunne udnytte i forbindelse med uddannelse og søge at klarlægge erhvervsrettede kompetencer. Såfremt der er behov for dette kan der i samarbejde med sagsbehandler arbejdes hen imod at den unge i forløbet tilknyttes erhvervspraktik indenfor, det for den unge, relevante område. Samtidig vil jeg i samarbejde med den unge kunne støtte og motivere den unge til at opstarte uddannelse såfremt dette er målet. Forløbet vil som udgangspunkt indeholde følgende parametre:\nSamtale med den unge for at afklare fremtidsperspektiv i forbindelse med uddannelse og arbejde.\nHjælp til den unge med at udarbejde en struktureret dagligdag.\nHjælp til at den unge tilegner sig sociale og personlige færdigheder i forhold til arbejde eller uddannelse Kontakt til relevante samarbejdspartnere og andre aktører (arbejdsplads, familie, kommune, uddannelsesinstitutioner)\nKontakt til arbejdspladser med henblik på praktik eller ansættelse.\nAli B. Celik\nSkindergade 20, 4.th\n© 2020 Mentor Zonen


Stephanie Lose: Vi frygter for Danmarks erhvervsliv efter nyt udspil - Altinget: kommunal\nDebat 1. maj 2018 kl. 2:50 | Print\nFREMTIDSMUSIK: Klæder forenklingsudvalget os på til vækst i fremtiden, spørger Stephanie Lose, formand for Danske Regioner og regionsrådsformand for Syddanmark (Foto: Lasse Hyldager Fotografi)\nFormand, Danske Regioner og regionsrådsformand, Region Syddanmark\nFor nylig deltog jeg i den store forsamling, der i en propfyldt lagerhal hos EasyFood i Kolding blev præsenteret for tre syddanske erhvervssucceser: virksomhederne Blue Ocean Robotics, EasyFood og Mobile Industrial Robots.\nDe tre virksomheder kan alle fremvise forrygende vækstrater.\nStifterne forklarede, hvordan den regionale vækstindsats har givet dem dét ekstra skub, som skaber vækst – på baggrund af et stærkt regionalt samarbejde mellem erhvervsliv, videninstitutioner, region og kommuner.\nHvem skal i et centraliseret erhvervsfremmesystem spotte, at sønderjyske virksomheder kommer til at mangle ingeniører med forstand på energieffektive løsninger?\nRegionalt partnerskab skaber meromsætning\nFortællingen om det regionale partnerskabs store betydning er langt fra en enlig svale.\nFaktisk har de virksomheder, der har deltaget i den regionale erhvervsfremmeindsats, skabt 13.200 nye private arbejdspladser og en meromsætning på 22 milliarder kroner, hvis man sammenligner dem med lignende virksomheder, der ikke har deltaget.\nSiden forenklingsudvalget lancerede sine anbefalinger til fremtidens erhvervsfremmesystem, har der været en livlig debat med klare advarsler mod udvalgets forslag om en centralistisk model, hvor én national bestyrelse skal træffe alle beslutninger om erhvervsfremme. Også dem, der angår initiativer ude i landet.\nStore som små virksomheder, medarbejdere, uddannelsesinstitutioner og folkevalgte politikere fra alle partier har med debatindlæg, breve og personlige henvendelser gjort deres synspunkt krystalklart for regeringen og resten af Christiansborg:\nLad være med at nedlægge den regionale erhvervsfremme og de stærke regionale partnerskaber, for de skaber vækst og værdi for titusindvis af virksomheder i alle dele af Danmark.\nNår så mange parter advarer mod den kraftige centralisering i deres reaktion på forenklingsudvalgets udspil, er det fordi vi frygter, at Danmark mister evnen og styrken til at udvise rettidig omhu for dansk erhvervsliv og fremtidens vækst, hvis Folketinget vælger at gennemføre forenklingsudvalgets forslag.\nSyv spørgsmål til forenklingsudvalget\nFor hvem skal i et centraliseret erhvervsfremmesystem spotte, at sønderjyske virksomheder kommer til at mangle ingeniører med forstand på energieffektive løsninger, og at de vestsjællandske biotekvirksomheder savner ingeniører med forstand på enzymer? Og så dernæst adressere udfordringen med netop de uddannelses- og forskningsfaciliteter, som kan løse virksomhedernes udfordringer?\nHvem skal understøtte de regionale vækstmiljøer, som er så afgørende for de erhvervsmæssige styrkepositioner, vi lever af i dag – om det er fødevarer, den maritime sektor eller life science? Og hvem skal opdyrke fremtidige styrker som robotter eller bioøkonomi?\nOg hvem skal sikre den regionale dialog og prioritering, der gør, at midlerne hurtigt kommer i arbejde dér, hvor de gør mest nytte? At indsatserne i den enkelte region dækker geografisk bredt? Og kan en central model sikre, at 40 procent af de virksomheder, som får hjælp fra erhvervsfremmesystemet, ligger i landdistrikterne?\nKun i stærke regionale partnerskaber kan vi omsætte forståelsen for den regionale erhvervsstruktur, udfordringer og vækstvilkår med det engagement og den handlekraft, der skaber de nødvendige løsninger.\nDerfor er min opfordring til beslutningstagerne: Husk at erhvervsfremmesystemet først og fremmest skal lægge grundstenen for fremtidens vækst. I hele landet. Og dér spiller den regionale erhvervsfremme en nøglerolle.\nUdvalget anbefaler også, at de eksisterende 60 offentligt støttede netværk og klynger reduceres til 10-12 nationale klynger. Dertil kan der være et mindre antal startup-klyngeorganisationer inden for nye erhvervsomr&arin\nDeltag i debatten på Altinget: kommunal. Send dit indlæg til debat@altinget.dk.\nForrige artikel DI understreger: Vigtigt med stærkt kommunalt erhvervsklima Næste artikel Dansk Byggeris bedste råd: Gode erhvervsforhold er mere end et system


Portfolio | Rasmus Madsen\nEt udsnit af mine projekter\nBogen 'Pitch Deck'\nSådan lander du din første investering!\nPeriode Udgivet i maj 2021\nStatus Bogen kan købes på www.pitchdeck.dk\nFunding er en jungle! ...Men det behøver det ikke at være for dig!\nForordet er skrevet af Lars Tvede og bogen er anbefalet af blandt andet Martin Thorborg.\nOnline platform indenfor esporten\nPeriode Dec 2018 - nu\nVi engagerer fans i esporten ved at hjælpe dem med at følge og forstå sporten. eManager er en platform, hvor du kan lære mere om de spillere og hold, du elsker, se live-resultater af kampe, lære mere om de største turneringer i verdenen samt spille vores drømmeholdsspil.\nCounter-Strike samt FIFA findes på vores platform og vi er online på web, iOS og Android.\nVi i eManager fik 1 mio. DKK i funding i løbet af 2020. Bogen "Pitch Deck" er skrevet på baggrund af vores erfaringer med at lande vores første investering.\nBogen 'Det lille skridt'\nDen praktiske iværksætterbog\nPeriode Udgivet i september 2016\nStatus Bogen kan købes på www.detlilleskridt.dk\nHar du nogensinde haft lyst til at starte din egen virksomhed, men ikke vidst, hvordan du skulle gribe det an? Bare rolig - det er helt normalt!\nIværksætteri er ikke en kundskab, du bliver født med, den skal læres. Jeg har selv lavet alle begynderfejlene og nu skrevet bogen, som vil spare dig for mange ærgrelser. Jeg har altså skrevet bogen, som jeg selv ønskede mig, da jeg var yngre!\n‘Det lille skridt’ henvender sig specielt til unge førstegangsiværksættere, der drømmer om at få succes. Men alle, der enten er i gang eller skal i gang med iværksætteri, vil uden tvivl kunne få et godt udbytte af bogen.\nRolle Partner, Relations manager\nPeriode Jan 2014 - 2019\nDinero er et gratis regnskabsprogram primært til iværksættere og mindre virksomheder. Jeg har blandt andet udviklet logikken bag Dinero mest berømte funktion: Crowd. Dinero Crowd er en funktion, der hjælper brugerne til at bogføre deres omkostninger på den rette konto baseret på et par simple spørgsmål. Et eksempel kunne være "restaurant", hvor Dinero, gennem simple spørgsmål, hjælper brugeren til at finde den rigtige moms- og skattefradrag.\nDinero blev i november 2016 solgt til Visma, som du kan læse om her.\nOpret en gratis bruger på dinero.dk, ved at klikke herunder:\nApp til at invitere vennerne\nRolle Stifter med Eik Christensen\nPeriode Nov 2014 til jul 2015\nStatus Lukket juli 2015\nYouIn er en simpel app, som gør det nemt at invitere sine venner til spontane events. YouIn løser alle de udfordringer, som unge mennesker har i en travl hverdag, hvor det kan være tidskrævende og besværligt at invitere vennerne. Denne app var klar til udgivelse på iOS i en lækker og brugervenlig version.\nVi stoppede projektet som følge af et tilbud fra Dinero. YouIn er dog ikke dødt i vores hjerter, da ingen har formået at løse den helt konkrete problemstilling, som YouIn gjorde.\nRealtime tracking af marathonløbere og triatleter\nRolle Stifter med Anders Stolzenbach\nPeriode Aug 2013 til dec 2014\nStatus Lukket dec 2014\nYouBeRu er en simpel Bluetooth-løsning til marathon- og triathlonatleter og deres tilskuere. Ved at skabe live tracking af atleterne gennem tilskueres smartphone vil vi som de første kunne vise live tracking på et dynamisk kort. På denne måde er det muligt for tilskuerne konstant at se, hvor deres favoritatlet er på ruten, så tilskueren altid kan være på de rigtige steder for at støtte sin atlet. Det er derfor slut med dårlige udregninger og upræcise tider, som findes i dag.\nProjektets crowdfunding-kampagne fejlede desværre men ses i små brudstykker ved konkurrenterne i dag. Uden tvivl kommer softwarevisionerne snart på markedet, og mon ikke hardwaredelen følger trop :)\nSe crowdfunding video\nFysisk produkt til biler\nPeriode Aug 2012 til dec 2014\nStatus Solgt dec 2014\nKender du det, som tusindvis af bilister oplever hver vinter? Nemlig at sidde fast i sneen?\nFree Grip består af to små specialdesignede plastikplader, som du kan placere under hjulene, hvor du sidder fast. Pladerne giver dækkene et fast underlag, som sikrer, at man nemt og hurtigt kommer fri.\nVi solgte 2.000 stk. til den landsdækkende butik, Silvan, og skabte dermed en omsætning på 250.000 kr. Vi blev blandt andet vist i primetime i DR Nyhederne med et 2,5 minutter langt indslag.\nSe Topfart's (Ekstrabladet) anmeldelse af produktet (9 min inde) herunder:\nRolle Stifter, Alene\nPeriode Aug 2010 til dec 2012\nFed kalorietæller der (modsat de andre) udregnede dit kalorieindtag ret præcist, da du scannede ingrediensernes stregkoder med din telefon. Målet var at give folk, der enten ville træne op til noget eller tabe sig et langt bedre og mere præcist redskab. Som bruger kunne man lave grafer over sin udvikling og lægge billede op af sin krop, så andre brugere kunne følge ens udvikling, så man derved kunne opnå større motivation.\nProduktet var en webservice, som via en "skal" også havde en app til iPhone og Android.


februar 9, 2022 Af Tim Petersson\nHvad enten du har bygget eller designet dit nye køkken selv, eller flytter ind i en ny bolig med et eksisterende køkken, er en af det vigtigste opgaver at finde redskaber, porcelæn og de maskiner, der skal fylde køkkenet. Det kan dog være svært at finde det helt perfekte inventar da der findes produkter i et væld af former, farver, prisklasser og kvaliteter. Du kommer dog altid godt fra start ved at fokusere på design, funktionalitet og kvalitet. Læs videre for at få gode råd til, hvordan du finder det perfekte inventar til køkkenet.\nGå efter stilfuld og funktionel porcelæn\nNår du skal fylde dit nye køkken med alt hvad du har brug for, er det en fordel at gå efter ting du kan have i mange år. Både når det kommer til stil og til funktionalitet er det derfor vigtigt at købe f.eks service og porcelæn i et tidløst design og god kvalitet, så du er sikker på, at det ikke går af mode eller går i stykker med det samme. Et godt bud på dette er pillivuyt serien, der kan bruges både til fest og hverdag, og som er lavet i et enkelt, flot og funktionelt design. Det enkle og stilrene design gør også, at pillivuyt serien kan kombineres med tilbehør i andre farver og mønstre, der skaber et flot køkken med et unikt og stilrent udtryk.\nFind de rigtige køkkenredskaber\nEt andet godt råd er at sætte tid af til at finde ud af, hvad for nogle køkkenredskaber og maskiner du har brug for. Der er ikke noget værre end at stå midt i aftensmaden og mangle en stavblender eller en dåseåbner. Du kan derfor lave en liste over køkkenredskaber du ved du bruger ofte og vil få brug for i dit nye køkken, så du både er godt dækket ind i dagligdagen og på samme tid også undgår at investere i udstyr eller maskiner, som du ikke kommer til at bruge.\nEt sidste råd er at prioritere kvalitet. De fleste putter både tid, penge og energi i at bygge og designe et nyt køkken, og derfor er det også afgørende at inventar som køkkenredskaber, service og porcelæn er i en kvalitet, der lever op til resten af rummet. Ellers falder det overordnede udtryk hurtigt til jorden. Det kan også bedre betale sig at prioritere god kvalitet i det lange løb, da du ikke så tit vil være nødt til at erstatte ødelagte maskiner eller porcelæn, der går i stykker på grund af dårlig kvalitet.


You Shook Me All Night Long af AC/DC - Kunstnerfakta\nYou Shook Me All Night Long af AC/DC\nDette var den første AC/DC single med den nye forsanger Brian Johnson. Han erstattede Bon Scott, der døde den 19. februar 1980 efter en drikkedunk. Scotts far gjorde det klart for bandet, at de skulle finde en ny sanger og blive ved.\nBrian Johnson kom med linjen 'Hun var en hurtig maskine, hun holdt motoren ren', da han indså, at biler og kvinder var meget ens: De går hurtigt, svigter dig, men gør dig så glad igen, når du ser ny model. AC/DC har aldrig været kendt for dybe, følsomme tekster.\nBrian Johnson sagde, at inspirationen til denne sang kom fra at se billeder af amerikanske piger (og deres lår), mens de optog på Bahamas til albummet Tilbage i sort .\nAngus og Malcolm Young har modtaget masser af ros for deres guitararbejde på dette nummer. Sangen har lavet mange lister over topguitarsoloer i rock.\nDerek - Kingsport, TN, for over 2\nBrian Johnson fortalte UK's Absolute Radio om inspirationen bag sangen. 'Drengene havde en titel,' huskede han. 'Malcolm og Angus [Young] sagde:' Hør, vi har denne sang. Det hedder 'Shook Me All Night Long'. Det er det, vi vil have, at sangen skal hedde. ' Og hvis du lytter til akkorderne, faldt [omkvædet] bare på plads, så jeg kan ikke kræve nogen kredit på den ting. '\n'Det var så hurtigt, som det skulle være, hvilket var den nat. Jeg var vel nødt til at prøve at imponere nogen, 'fortsatte han. 'Det var bare en ting, der kom dengang, og jeg synes stadig, at det er et af de største rock and roll -riffs, jeg nogensinde har hørt i mit liv.'\nNogle kopier af singlen blev trykket forkert - de spiller en sang kaldet 'Shake A Leg' og betragtes som samlerobjekter.\nMTV var ikke i luften, da denne sang blev udgivet, men i Australien og England var der nogle tv -shows, der ville vise videoer, så bands, der var populære i disse lande, undertiden ville lave dem. AC/DC lavede en til denne sang, som blev instrueret af David Mallet, som også lavede nogle af Blondies videoer. Han baserede videoen på tegneseriefiguren Andy Capp, som var meget populær i England. Brian Johnson overtog karakterens berusede person, og vi ser ham komme hjem til et værelse med knap klædte kvinder, hvoraf den ene kører på en mekanisk tyr. Mallet instruerede også deres video for ' Thunderstruck . '\nAlbummet har solgt over 40 millioner eksemplarer på verdensplan.\nIan - Peterlee, England\nAC/DC spillede dette, da de blev optaget i Rock and Roll Hall of Fame i 2003. Steven Tyler fra Aerosmith, der optog dem, sang på det med dem.\nDette er en meget populær sang på strippeklubber (eller det bliver vi fortalt ...). Tekst og groove passer meget godt til poledance.\nDette spiller over slutkreditterne i 2001 -filmen En ridderhistorie . Det viser sig også i filmene Maksimal overdrive (1986) og Private dele (1997), og i afsnit af WKRP i Cincinnati ('Rigtige familier' - 1980) og Sopranerne ('Universitet' - 2001).\nShania Twain sang dette på hende Op! Luk og personlig TV -special (også udgivet som dvd). Hendes daværende mand, Mutt Lange, producerede Tilbage i sort .\nPaul - Sherwood Park, Canada\nI 2002 dækkede Celine Dion denne sang sammen med Anastacia ved en VH1 Divas Las Vegas -koncert. Den fransk-canadiske sanger kom på scenen og spillede luft-guitar og fortsatte med at bælte dette nummer. Selvom det aldrig blev udgivet som single, spillede nogle radiostationer hendes version af dette klassiske heavy metal -nummer. I en meningsmåling fra 2008 foretaget af et ekspertpanel i Total guitar bladet hendes gengivelse blev tildelt den tvivlsomme ære for værste covernummer nogensinde. Total guitar redaktør Stephen Lawson kommenterede 'Celine Dion, der dækker AC/DC, er helligbrøde.' Yderligere to covers med pophandlinger med legendariske melodier af rockakter fulgte Dion i undersøgelsen. Sugababes and Girls Aloud 2007-versionen af Aerosmith and Run DMCs 'Walk This Way' kom på andenpladsen på listen, og Westlife's 1999-version af 'More Than Words' af Extreme, et nummer på deres selvbetitlede debutalbum, blev nummer tre.\nSagde Johnson USA weekend at denne sang for ham er højdepunktet i bandets katalog, fordi 'det var den første sang, jeg skrev med gutterne, og den har et særligt groovy beat, der ikke slipper dig. Det har sådan en særlig plads i mit hjerte, og jeg elsker stadig at synge det på scenen. For mig er det måske en af de bedste rocksange, der nogensinde er skrevet - hvis jeg selv siger det. '\nEt af de mere usædvanlige covers til denne sang findes på albummet 2001, En Hillbilly -hyldest til AC/DC , af AC/DC bluegrass hyldestband Hayseed Dixie.\nGruppen Veruca Salt navngav deres debutalbum fra 1994 Amerikanske lår som et nik til en berømt tekst i denne sang:\nHun havde de synlige øjne\nFortæller mig ingen løgne\nSlå mig ud med de amerikanske lår\nDu burde vide af Alanis Morissette\nKærlighedens bog af Peter Gabriel\nTekster til Too Good to Say Goodbye af Bruno Mars\nWith You af Chris Brown\nLyrics for Can't Fight This Feeling af REO Speedwagon\nSeptember af Earth, Wind & Fire\nOne Night In Bangkok af Murray Head\nTekster til Like A Hurricane af Neil Young\nLevende af Pearl Jam\nTekst til Alarm af Anne-Marie\nSmukke af ruskind\nTekst til Dance Tonight af Paul McCartney\n2 Betydning - Se 2 Angel Number\nHistorier Og Værdier Af Sange\nfortæl mig ikke hvad jeg skal gøre bare lad mig være mig selv\nabsolut (historie om en pige)\nkansas - carry on wayward son lyrics\ngen autry rudolph the red nosed reindeer lyrics\n12 12 nummer\nCopyright © Alle Rettigheder Forbeholdes | companysolutions.sk


Ane Høgsberg og Niels-Peter Henriksen - Odsherred Teater\noktober 24, 2019,19:30 - 21:30\nCOMEDY NIGHT En aften med masser af stand-up og god stemning.\nAne Høgsberg er en grænsesøgende og kompromisløs komiker, som holder af at tale om de mørke sider i mennesket og det der optager os. Materialet er leveret med en jysk charme, der gør det svært ikke at overgive sig til grinet. Hun har optrådt siden 2008 og har arbejdet på succeser som Nørgaards Netfix, lavet podcasten Voksenvenner sammen med Jonatan Spang og været vært ved\nDM i stand-up 2017. Ane Høgsberg vandt desuden talentprisen 2016 ved ZULU Comedy galla. Ane Høgsberg lavede i 2016 sit første soloshow Dårlig Feminist. Et show, der spillede for udsolgte sale og efterfølgende blev sendt på TV2 ZULU. I foråret 2019 lavede hun sit nye soloshow Døden Har En Årsag.\nNiels-Peter Henriksen er sjov, lidt grov og meget sympatisk. Den erfarne 44-årige komiker, leverer stand-up med dyb selvironi og pointer, der rammer lige i mellemgulvet. Siden han startede i 1997, har han underholdt alle tænkelige steder – for de indsatte i Statsfængslet Ringe, for de ansatte i det danske politikorps og i en tipi, for Hammel Kommune…trist men sandt, trist men sandt… Men der er ingen tvivl om, at denne mand formår at sejre over et hvilket som helst publikum.\nPris: 125,- under 25 år: 70,-\nComedyburger kl. 18\n« Det store fede gennembrud\nBankovarieté 2019 – på Funny Beach »\nEt koreografisk miks af urban dans, butohdans og afrikansk dans i et elektronisk lydbillede Tre internationale dansere med vidt forskellig kulturel baggrund leger med


Behandlinger - Hårpleje - GLOBElife - Davines - produkter til hår, Alkymistiske - Farvelægning systemet flygtig - Beauty Bazar 2017\nalkymistiske Farvelægning systemet flygtig\nLaboratories har udvalgt og anvendt rene pigmenter til arricchiere formler 6 shampoo og balsam 6 farverige stand til at intensivere farven på naturlige og farvet hår. Pigmenterne er aflejret på overfladen af håret, mentenendo farveintensitet mellem et farvestof service og den næste. Disse produkter kan belyse og fremhæve den naturlige farve, der giver smukke refleksioner, styrkelse af håret indefra, beskyttelse og oplysende.\n• mælkeprotein og beskyttende midler\nIndholdet i de formuleringer, dybt fugter håret og hjælper med at forhindre dannelsen af spaltede spidser.\n• Større koncentration af pigmenter\n• Ideel til Natural Hair eller behandlet med DYE\n• RESULTATER PRVEDIBILI\n• hår fugtet og beskyttet\nFormuleringerne i Alkymistisk shampoo indeholder en mild sæbe udvundet af olivenolie, sød og respektfuld af farve, som genskaber den naturlige hydro- lipid balance, giver pentanol lysstyrke og dyb hydrering.\n• COLOR rige og livlige OVERVEJELSER\nDe specifikke direkte pigmenter intensivere farve og hjælpe med at holde ham tilbage.• FRIHED ' TEST\nFri skabelse uden effekt af resterende farve. De 6 nuancer kan blandes sammen.\nProdukt set 99967 tider


folketidende.dk - Lolland og Falster samlet et sted - Forside - Lollands-Posten - Ny ledelse i K.Ø.\nKarina Nyborg og Klaus Østergaard vil fortsat være to af nøglepersonerne i virksomheden.\nKØ Entreprise er blevet et anpartsselskab. Men det er stadig de samme folk i marken.\n24. september 2019 kl. 06:19 Af Daniel Brøns\nDer er sket meget siden Klaus Østergaard og Karina Nyborg for to år siden mødte hinanden - og siden flyttede sammen i huset ved Errindlev, der deler adresse med KØ Entreprise. Den 2. september købte Karina Nyborg virksomheden gennem et nyoprettet anpartsselskab med samme virksomhedsnavn. Dog stadig med Klaus Østergaards erfaring på kontoret - og i marken, hvor Klaus især arbejder med de mere teknisk krævende opgaver.\nOg hun stråler af glæde og engagement, når man spørger til fremtiden:\n- Det bliver da til noget af en omvæltning pludselig at skulle lede en virksomhed med 35 ansatte, men jeg har jo de ansatte til at hjælpe mig, siger Karina Nyborg, der regner med at hun med tiden måske må trappe lidt ned i antallet af timer på sygehuset i Nykøbing, hvor hun arbejder.\n- Men både Klaus og jeg er jo lidt af nogle arbejdsheste, så de sidste tre uger har jeg bare holdt ferie for at kunne komme lidt ind i tingene, siger den nye direktør, der ligesom Klaus er vant til arbejdsuger på 50 timer.\n- Men det føles ikke så hårdt, når man arbejder for sin egen virksomhed, selv om det er travlt, siger hun.\nOg travlt får hun bestemt også i fremtiden. Konkret kommer Karina til at stå i spidsen for omkring 25 mand i KØ Entreprise og Øllebølle Tæk, og så har hun for få uger siden overtaget byggefirmaet J.P. Pedersen & Sønner, der ligger i Eskildstrup med yderligere 3-4 mand. Endelig har Karina også ledelsen af vinduesfabrikken EDania - en dansk fabrik, der producerer vedligeholdelsesfri døre og vinduer i Nykøbing. Her er syv mand ansat og god basis for vækst.\nSå Karina Nyborg regner med, at det må være godt med det - foreløbig, fortæller Karina Nyborg.\nHun tilføjer, at Klaus har friet til hende på sin 50-års fødselsdag. Så hun glæder sig - både personligt - og fagligt - til alt det nye, der venter i de kommende år.


SOM MAN SÅR er syvende og næstsidste bind i Hjorth & Rosenfeldts bestsellerserie. Tre år er gået, siden vi sidst var i selskab med Sebastian Bergman og Vanja Lithner i EN HØJERE RETFÆRDIGHED, hvor teamet efterforskede en serie af voldtægter.\nVanja har nu overtaget Rejseholdet, og den første opgave for det nye team bliver at stoppe en skarpskytte, som efter tre mord på blot få dage har sat en skræk i livet på alle i Karlshamn. Der er ingen ledetråde, ingen vidner, og ofrene synes tilfældigt udvalgt. Alle i byen er simpelthen potentielle skydeskiver.\nSebastian Bergman er blevet morfar og har nu søgt en mere stille tilværelse. Han arbejder som psykolog og terapeut på deltid. Men der bliver vendt op og ned på alting, da han bliver kontaktet af en mand, der har brug for hjælp til at bearbejde sine oplevelser under tsunamien i 2004, hvor Sebastian selv mistede sin hustru og datter.\nBilly skal være far og bestemmer sig for, at han ikke længere vil acceptere sine mørke, hemmelige drifter. Men fortiden glemmer ikke. Spørgsmålet er, hvor langt Billy er villig til at gå for ikke at blive afsløret. Og hvad er det mon, som alle hver især ender med at høste?\nUdvalgt af redaktøren i Krimi & Spænding som Månedens bog i april 2022.\nLæs mere om Hjorth Rosenfeldt


Nye Borgerlige rammer ny top i ny politisk meningsmåling | Voxmeter - Vi har Danmarks klogeste kunder\n10. september 2018 /i Politik, Politik & Samfund, Politisk indeks /af Stine Frederiksen\nPernille Vermund og Nye Borgerlige har tilsyneladende fået ny politisk vind i sejlene i det begyndende efterår.\nEn meningsmåling fra Voxmeter giver således partiet 2,8 procent af stemmerne.\nDet er den højeste tilslutning, som analyseselskabet nogensinde har registreret for det relativt nye parti, der har optrådt i meningsmålingerne i knap to år.\nOg det falder sammen med, at partiet forrige søndag holdt pressemøde i forbindelse med sit sommergruppemøde i Rødvig på Stevns.\nHer gentog Pernille Vermund, at partiet har tre betingelser for at danne parlamentarisk grundlag for statsminister Lars Løkke Rasmussen (V).\nDe er: et asylstop, udvisning af kriminelle udlændinge og et krav om, at udlændinge i Danmark skal kunne forsørge sig selv.\nDen nye måling er ikke en enlig svale. For bare to uger siden fik partiet for første gang siden november 2016 mere end to procent af stemmerne i en Voxmeter-måling.\nDermed er der endnu kraftigere indikationer på, at partiet kan komme i Folketinget ved det kommende valg.\nDet kræver, at det klarer spærregrænsen på netop to procent, som i givet fald vil udløse mindst fire mandater.\nMeningsmålingerne skal dog som altid tages med forbehold. Voxmeter har selv beregnet en usikkerhed på den seneste Nye Borgerlige-måling på 1,0 procentpoint.\nDen gode måling for Nye Borgerlige – og et tilsvarende fald i opbakningen til Socialdemokratiet i forhold til den seneste måling – styrker blå blok.\nDe borgerlige partier går tre mandater frem og står til at få 85 mandater.\nRød blok står til at få 80 mandater, når man ikke regner Alternativets 10 mandater med.\nPartiet har sagt, at man ikke vil pege på Mette Frederiksen som statsminister, men derimod partiets politiske leder, Uffe Elbæk.\nhttps://voxmeter.dk/wp-content/uploads/logos/Voxmeter_200x80.png 0 0 Stine Frederiksen https://voxmeter.dk/wp-content/uploads/logos/Voxmeter_200x80.png Stine Frederiksen2018-09-10 09:39:502019-06-25 09:06:26Nye Borgerlige rammer ny top i ny politisk meningsmåling\nMåling: Rigtigt at gennemføre kamp med vikarlandshold Flertal vil sende flygtninge hjem frem for at integrere dem